Согласно член 109 став 4 и 5 од Законот за општата управна постапка (“Службен весник на Република Македонија“ бр. 124/2015), а врз основа на член 27 и член 34 став (1) од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр. 60/20), постапувајќи по Жалбата изјавена од Д. С. од Скопје, поднесена против Државниот инспекторат за труд, по предметот Барање за пристап до информации од јавен карактер, Директорот на Агенцијата за заштита на правото на слободен пристап до информациите од јавен карактер го донесе следното

**Р Е Ш Е Н И Е**

1. Жалбата изјавена од Д. С. од Скопје, поднесена против Државниот инспекторат за труд, заведена во архивата на Агенцијата под бр. 08-35 од 25.02.2022 година, по предметот Барање за пристап до информации од јавен карактер**, СЕ ОДБИВА како неоснована**.

**О Б Р А З Л О Ж Е Н И Е**

## Д. С. од Скопје, на 21.02.2022 година по електронски пат поднел Барање за пристап до информации од јавен карактер до Државниот инспекторат за труд, по предметот Барање за пристап до информации од јавен карактер, со кое побарал да му се достави по е-маил или по пошта во електронски запис од следната информација:

„-Пријава за започнување на изградба на објект на улица Прашка број 34 Општина Карпош, Скопје, согласно со членот 67 од Законот за градење.“

Постапувајќи по оваа Барање, Имателот на информации на 23.02.2022 година, до Барателот му доставил одговор по е-маил, со кој го известуваат Барателот дека: „Согласно Закон за Архивско работење, Во прилог Ви испраќаме Листа на документарен материјал со рокови на негово чување на Државен инспекторат за труд за 2022 година. **Вашето барање се однесува за градилиште од 2017 година.** Согласно точка 0302 од листата со рокови Државен инспекторат за труд нема обврска да ги чува известувањата за започнување на градежни работи повеќе од 1 (една) година.“

Незадоволен од одговорот, Барателот на информацијата, на 25.02.2022 година поднесе Жалба до Агенцијата за заштита на правото за слободен пристап до информациите од јавен карактер, заведена во Агенцијата под бр.08-35.

Агенција, преку е-маил заведен под бр.08-35 од 01.03.2022 година, ја препрати Жалбата до Државен инспекторат за труд и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации до Агенцијата достави по е-маил допис на кој наведува дека: „4. Инспекцијата на трудот по известувањето од став 2 од овој допис, врши надзор врз спроведувањето на обврските на работодавачот од областа на безбедност и здравје при работа према вработените лица ангажирани во изведувањето на градежните работи. 5. Согласно Законот за архивско работење, секоја година Државниот инспекторат добива одобрени Листи на документирани материјали со рокови на нивно чување од страна на Државниот архив на Република Северна Македонија. Известувањата за започнување со градежни работи влегуваат во таа листа под број 0302, каде рокот за чување на овие списи е 1 (една) година. 6. Во контекст на точка 5, Државниот инспекторат за труд врши поништување на архивската граѓа по истекот на роковите за чување на списите. Последното поништување на списи е направено на 25.05.2021 год. (доказ-скениран Записник од извршено уништување на доверливи документи бр.04-3059 од 23.06.2021 год.)“ Во прилог го достави Решението бр.08-7921 од 22.02.2022 година за одбивање; Записникот од извршено уништување на доверливи документи бр.04-3059 од 23.06.2021 година; и Одговорот доставен до Барателот по е-маил. Во Решението е наведено дека: „Барањето за слободен пристап до информации од јавен карактер со бр.08-792 од 22.02.2022 се одбива поради изминат рок за чување на бараната информација согласно Закон за архивско работење и поради ненадлежност на Државен инспекторат за труд за спроведување на Закон за градење.“. Во прилог на дописот го достави Решението од Државниот архив на Република Северна Македонија бр.04-2533/3 од 31.05.2021 година, со кое на Државниот инспекторат за труд дава согласност за уништување на документарниот материјал за период од 2004-2018 година.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ја одби како неоснована,** поради следното:

По разгледувањето на Жалбата и другите списи во врска со предметот, Агенцијата утврди дека Имателот на информации постапил по Барањето на барателот иако не донел решение согласно членот 20 од Законот за слободен пристап до информации од јавен карактер, што значи дека имало недостатоци при постапување по Барањето за пристап до информации од јавен карактер, но тие се такви што не можат да влијаат врз решавањето на работата.

Согласно член 109 став 5 од Законот за општата управна постапка, второстепениот орган ќе ја одбие жалбата и кога ќе најде дека во првостепената постапка имало недостатоци, но дека тие се такви што не можеле да имаат влијание врз решавањето на работата.

Имено, Имателот на информации до Агенцијата го доставил решението на Државниот архив, со кој се уништуваат документарните материјали датирани **од** **2004 до 2018 година**, што бараната информации која се однесува на 2017 година го прави уништен.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

Решено во Агенцијата за заштита на правото на слободен пристап до информациите од јавен карактер на \_\_.\_\_.2022 година, под бр. 08-35.

|  |  |
| --- | --- |
|  | **Директор,**  **Пламенка Бојчева** |